
Entrodución 

Endirguis a tentu Séneca 

Séneca nació ena Bética, ena antigua Córduba, unus añinus enantis la nacencia Hesucristu. 
Ihu el inlustri hablaol Séneca el Mayol, criau veloquí en familia de quartus, aballó a Roma a 
estuyal quandu nuevu. Allí s'ensiñó a letras, estória, retólica i filosofía. Maestrus las destintas 
escuelas filosóficas le deprendierun a sel un ombri espiritual. Pol mó la su contina malotia 
(padecia de brónquius i asma) i las dotrinas filosóficas que bia aprendiu, Séneca tuvu otras 
almiracionis la via, mas prohundas i comprometías. 

En Roma hizu carrera política, campeandu pola su oratoria i la su labutación cumu avogau. 
Plontu ale van tó inviyas ena corti i de que Cláudiu, nel 41, se hizu emperaol lo aviento de Roma 
queandu allí a la mairi i a la tía (de recién viyuas) i dispuesinu de bel perdiu a un ihu. Passó una 
quartá en Córciga hata que pol entrimeyación Agripina, Séneca güervi a Roma i se l'encarga la 
educación el huturu emperaol Nerón. Nesta época opuló económica i socialmenti, hata sel el 
ombri mas emportanti i ricu el empériu. 

Hartu las falcatruas Nerón, quisu desseparalsi la corti. Los úrtimus añus los passó arretirau 
de la via política, consagrau a cudialsi i al escrebieru. Quandu se descubrió la conhura Pisón, el 
cordubés se vidu envolucrau i es ordenau a matalsi. Séneca acabiha pol suicidalsi nel 65 con el 
propósitu particulal de puel assín conselval la familia las possessionis i nu passal a manus el 
Estau. 



Al tentu la providencia 

Esti opúsculu s'enhalla endrentu los Dialogi i compon el primeru de los sus dozi librus. El su 
títulu orihinal en latín es De prouidentia. Esta obrina en seis capítulus qu'eicó a Lucíliu es una 
reflessión filosófica pol mé la quala quiel dali una contiesta convicenti a la pregunta de pol qué 
passan cosas malas a los ombris güenus. 

Es una muestra testual el razonamiento estoicu, redatá sigún los prencípius la retólica. Pa 
Séneca, el dios se porta conos ombris cumu un pairi qu'endereca a los sus ihus con trebahu i 
estuyu, nu huendu assín mato con ellus ni tolerandu que les passi mal dengunu, sinu 
endirgándulus pol caminu corretu pol mé daquellu que hazi grandi i huerti al ombri. Los 
espartanus, Catón u los própius puebrus el norti, cumu los helmanus, pol costumbri, pol caraiti u 
pol naturaleza nu son ehemprus de misericordia u lástima, sinu de reziura, tentigués i aguanti. 
Valoris de los que los antíguus romanus eran conoceoris i que cona deheneración ena qu' estaba 
cayendu el rehimin emperial s'andaban dessipandu de la moral común. 

Ismael Carmona García 
29 Eneru 2009 



A Lucíliu 
AL TENTU LA PROVIDENCIA 

Polo que angunas incomenéncias acontecin a los ombris güenus, pol muchu 

que dessista la providencia 



1. Me preguntasti, Lucílio, pol qué mistériu veloí, si el mundu era llevau pola 
providencia, acontecian muchas cosas malas a los ombris güenus. A estu mas 
comenientimenti se responderá nel migoyu la obra quantis que prebemus que la 
providencia está presentera enos univelsus i qu'un dios s'enteressa pol musotrus. Pero, 
cumu ara cumpri escuahal un cachininu del todu i sorvental la única réprica, 
remaneciendu entera la charasca, hadré qu'el assuntu non seya difici, trataré la causa los 
diosis. 

2. Una pelilleria es muestral entri lo presenteru que non sin guarda dengunu se 
sustenga una obra tan grandi, qu'esti aconllegamientu i desseparación astrus seya dun 
ímpetu fortuitu, que lo que hurga a la casualiá muchas vezis se regüervi i liheru pega 
morrazus, qu'esta velociá desembilmá abanca porteandu pol mandu duna lei eterna tal 
haci cosas pol tierra i mari, tal de craríssimas lumbris reluziendu con arregru a lo 
dispuestu, que non es duna materia ambolanti esti ordin nin que lo qu'a boleu 
s'aconllega con tan grandi albeliá quei corgahá de mó qu'el gravíssimu pesu las tierras 
s'assienti sin movelsi i al reol suya contempli la huitiva el cielu corriendu, de mó que 
los maris esparramaus entri vallis amollecan las tierras i dengún encrementu los rius 
sientan, de mó que na§an de simientis chiquininas cosas mu grandíssimas. 3. Ninsiquiá 
aquellas cosas que paicin avarullás i inciertas, igu las lluvias i las nubis, el hundeu los 
rayus escaleaoris i tamién los inciendus avientaus de los picus rotus los montis, 
socotreonis dun suelu que resbala i otras cosas que la parti hotrileanti las cosas al reol 
las tierras muevi, sin razón, pol muchu que de chopetón seyan, acontecin, pero las sus 
propias causas tienin aquellas non menus que las qu'en lugaris de paí largu se ven con 
marabilla, cumu las áuguas calientis en meta las olas i los nuevus terrenus islas que 
salin nel destensu mari. 4. Más, si alguin se tomara cuenta de que las orillas son 
empelotas pol oceanu de qu' arrecula patrás i las mesmas nuna mihinina son tapas, 
creyera, pol un revruecu paí, tan aina recarcalsi las olas i gorvelsi pa drentu, tan aina 
inrumpil i con una güeña carrera recobral el su sítiu, quantis que, nessi meyu tiempu, las 
olas crecan en propolción i s'eslíciin hata su ora i dia, mas grandis u mas chicas, hormi 
las ahorra el astru lunal a cuyu albítriu entorrica el oceanu. Ca cosa al su tiempu, mas 
que ná, polque tu non duas, sinu que te quehas al tentu la providencia. 

5. Te vo a congracial de nuevu conos diosis, contra los güenus, güenus. Pos non 
aguanta la naturaleza las cosas que las bichas güeñas dañin nunca los güenus; entri los 



ombris güenus i los diosis ai amista pol mé la vertú. Amista igu? Mas bien parentescu i 
comparáncia, cumu ara el güenu velequí namás en tiempu difieri del dios, discípulu del i 
imitaol, tamién verdaera casta qu' aquel maníficu unhendraol — non brandu avientaol 
vertuis — , lo mesmu que los pairis severus, educa duramenti. 6. Assinque, quantis que 
veas a los ombris güenus i gratus a los diosis trebahal, sual, arcendel polo rúspiru, pero 
a los malus retocal i raneal en prazeris, piensa que musotrus mos dileitamus cona cortea 
los ihus, cona licencia los sirvientis nacius en casa, con aquellus sel continius pol una 
disciplina mas dura, con alimentalsi l'osaia destus. Que te quei erara estu mesmu tocanti 
al dios: al ombri güenu en molleus non tien, lo pon a preba, lo endureci, l'aprepara pa 
sigu. 



II 

1. Pi pol qué mistériu muchas cosas alvelsas avienin a los ombris güenus? Ná malu 
puei acontecel al ombri güenu: non se mesturan las cosas contrarias. Igual que tolos 
torrentus, tantu d'áugua caia darriba, tanta huerca las huntanas melicinalis non muan el 
sabol el mari, ninsiquiá lo remitin, assina el ímpetu las cosas alvelsas non regüervi el 
ánimu el ombri huerti: remaneci nel su estau i qualquiel cosa qu' avenga lo reholma a la 
su condición, pos es mas puerosu que tolas cosas esternas. 2. 1 non igu velequí que non 
las sienta, sinu que las venci, i, notras parabras, s'empenica tranquilu i pastueñu contra 
las cosas que se l'encahin. Tolas cosas alvelsas piensa sel ehelcícius. Quién, sin 
embargu, con tal que seya un ombri i en parahi de las cosas onestas, non 1' apetecí el 
trabahu hustu i es prestu a tareas con perigru? Pa quién que non seya un trebahaol la 
vagancia es un castigu? 3. Vemus a los aletas pol quien ai precupación de las sus 
huecas runchal conos mas rehuertis paí i dessihil dessus pol mé los qualus s'apreparan 
pa la compitición que gastin de tolas sus huercas contra aquellus; aguantan charpazus i 
porrazus i, si non alcuentran igualis a ellus i ellus, contra muchus s'aban§an a la vezi. 4. 
Se marcha la vertú sin alvelsáriu: altuenci apaici quántu es i quántu val quandu muestra 
de qué es escapas con su aguanti. Manque sepas que lo mesmu tien que sel hechu polos 
ombris güenus, paque no les acoquinin las cosas duras i dificis nin se quehin del su 
destinu, qualquiel cosa qu'aconteca, los güenus lo consierin i lo güervan güenu. Non 
qué aguantas, sinu de qué mó, es vequí lo qu'enteressa. 

5. Lu non ves quántu consientin duna holma los pairis i dotra las mairis? Aquellus 
mandan a los sus ihus acordalsi pal estuyu alevantándusi aina, en días fiesta tamién non 
toleran qu'andin holgaus i agarran i les prevocan suol i, en ves en quandu, lárimas; Pero 
las mairis quierin arrevruhalus al pechu, tenelus a la sombra, sin nunca entristecelus, sin 
nunca hazelus lloral, sin nunca trebahal. 6. De pairi el dios tien el ánimu contra los 
ombris güenus i los ama con huerca i dis, izi: «Que las laboris, los doloris i los dañus 
los abatanin paque cohan rebustés de verdá!» Se pon pabilácius, cebaus pol desofíciu, 
non pol trebahu namás, sinu pola movición, i escaecin pol su própiu pesu. Non aguanta 
gorpi dengunu la feliciá inlisioná, pero a quien hue freqüenti la charasca conos sus 
própius incomenientis, s'á curtiu pol mé los guarreus i non cei a mal dengunu, sinu que, 



si cayó, pegará puñus hata de millas. 7. Tu te preguntas si el dios essi que muchíssimu 
ama a los ombris, quien quiel qu'ellus seyan los mas mihoris i los mas escelentíssimus, 
les assina una suerti cona que s'ehelcitin. Yo, en verdá, veloquí non m'almiru, si en ves 
en quandu les entran las ganas de vel a los grandis ombris runchandu con anguna 
calamiá. 8. Avezis estamus alampandu, si un zagalón de costanti ánimu acohi con su 
venablu a la fiera que se tira, si resistí sin caga£u 1' arremetía el lión i tantu mas grata es 
esta contemplación quantu esta la hiziessi unu mas onestu. Non son essas cosas las que 
puean gorvel a sí la cara los diosis, espaceamientus de criu chicu i de lihereza umana: 9. 
Velequí un espetáculu dinu paque lo miri el dios atentu a la su obra, velequí unu igualitu 
dinu al dios, un varón huerti hechu a basi mala suerti, sobritó si tamién l'á prevocau. 
Non veu, igu, qué tien Húpiti mas helmosu nel mundu — si quisiera estal a aténcias 
dellu — que contemplal a Catón, ya conos partius non dun viahi escachaus, 
remaneciendu en pie, non ostanti, entri las ruinas el Estau bien enhiestu. 10. «Manque 
— dis — tolas cosas hueran caiu nel domiñu dunu solu, hueran vehilás polas lehionis las 
tierras, polas frotas los maris, el sordau cesarianu assédii las puertas, Catón tien pondi 
salil: con una manu namás hadrá anchu el caminu a la liberta. Essi hierra veloquí, 
tamién nuna guerra cevili espurechu i non dañinu, a la final dará obras güeñas i sonás: 
entriegará a Catón la liberta qu'a la patria non puu. Ataca, ánimo, l'obra duranti muchu 
tiempu medita, quítati de las cosas umanas! Ya Petreyu i Huba s'atoparun i yazin 
muertus unu pol manu el otra (huerti i insini convéniu el destinu) pero qu'estu non 
convenga al muestra grandol: tan repunanti es pa Catón piil a alguin la muerti cumu la 
via». 11. Yo, pa mi, está erara que con gran gozu los diosis contemplaran, mentris aquel 
azérrimu varón vengaol de sí mesmu, mira pola sarvación ahena i dispon la huitiva los 
que se desseparan, mentris trata los estuyus hata ena úrtima nochi, mentris la espá 
s'arrehundi nel su sagrau pechu, mentris esparrama las entrañas i aquella santíssima 
alma i indina de sel contamina pol hierra la saca cona su manu. 12. Velequí que creyera 
bel siu una heria pocu atina i eficazi: non les hue a los diosis inmortalis suficienti 
contemplal a Catón dun viahi; el su valol se retuvu i recramó paque se muestrara nuna 
partí mas difici; pos non con tan gran ánimu la muerti entra que lo repita. Cadacé, si 
agustu ven a su alunu saliendu dun final tan erara i memorabri? La muerti consagra a 
aquellus cuyu final, enclusu quien lo temin, lo alaban. 



III 

1. Pero ya, sigún abanci el tratainu, muestraré cúmu non son cosas malas las que lo 
paicin: agora lo afirmu: essas cosas que tu llamas rúspiras, alvelsas i abominabris, 
primera sirvin de provechu pa los mesmus a los que se les encahan, dispués pal 
univelsu, cuyu mayol cúdiu tien los diosis que de ca unu, tras estu, prefiu que se les 
encahin a los que quierin i que seyan dinus si non lo quierin. Añiiré a estas cosas que 
pol destinu essas bichas assín furralan i pola mesma lei acontecin a los güenus pola que 
son güenus. Te convenceré alogu de que nunca te compadecas del ombri güenu; pos 
puei sel llamau míseri, pero non puei selu. 



2. Los mas dificilíssimu de tolas cosas qu'é propuesto paici sel lo que primeru ihi, 
velequí, sel de provechu pa los que les acontecin essas cosas que mos dan grima i mos 
has rehilal. Izis, izi: «Lu le sirve de provechu sel hundeau al essíliu, llevau a la probécia, 
lleval paí a los ihus, a la muhel, sel tocau de levantihu, desvalihalsi?» Si t'estrañas de 
qu'estu le sirva de provechu a alguin, t'estrañarás de qu'angunus se curin con hierru i 
huegu, non menus que con hambri i sedi. Pero si tu pa ti pensaras qu'a angunus, pol mó 
el remeyu, se les respelan los güessus i se les quitan, se les arrancan las venas i les 
amputan angún miembru que sin perda tol cuelpu non pia quealsi, tamién premitirias 
qu'estu t'á siu prebau, veloquí, qu'angunas incomenéncias sirvin de provechu a los que 
se les encahan, tantu, pol Ércule!, cumu angunas cosas que s'alaban i apetecin son 
contrarias a quien dileitarun, mu paicius a los embargus, alumbrauras i demás cosas que 
dañan pol mé el prazel. 3. Entri las muchas maníficas frasis el muestru Demétriu está 
velaquí esta, izi: «Ná me paici mas infelizi qu'al que nunca ná contráriu aconteció». Pos 
non le brindó l'ocassión de ponelsi a preba. Anque tolas cosas l'aigan diu cumu la sea a 
raís el su deseu, hata antis el su bichu, sin embargu, los diosis mal lo hulgarun sobri 
aquellu: á paiciu indinu de que huera venciu en ves en quandu paí pola fortuna, la quala 
rehuyi al mas lassíssimu paí, cumu ihendu: «Chacho? Me vo a enlial a tomal a essi 
cumu alvelsáriu? Densiguia sortará las armas; non es una nesseziá contra aquel tol mi 
poderiu, una amenacinina lo hadrá arreculal, non es escapas de suportal la mi cara. 
Algotru sedrá acechau con quien puamus Ilegal a las manus: es una velgüenca enlialsi a 
runchal con un tiu dispuestu a sel venciu». 4. Una afrenta hulga el gladiaol comparalsi 
con un inferiol i sabi que sedrá venciu sin grória el qu'es venciu sin perigru. Lo 
mesmitu has la fortuna: se precura a los mas rézius cumu igualis, a otrus paí los trascola 
con hastiu. A qualquiá mas porfión i mas firmi agrei, contra quien la su llueca tiendi: el 
huegu s'esprimenta en Múciu, la probécia en Fabríciu, el essíliu en Rutíliu, la tormenta 
en Régulu, el venenu en Sócrati, la muerti en Catón. Un ehempru güenu, cumu non seya 
pola mala suerti, non s'alcuentra. 

5. Lu es infelizi Múciu polque hundi la derecha nel huegu los inimigus i él mesmu se 
dessihi castigus pol su errol, polque cona manu tuita abura pon en huitiva al tiranu que 
cona bicha arma non puu? Pi qué? Sedria mas felizi, si calentara la manu nel pechu la 
querindonga? 

6. Lu es infelizi Fabríciu polque §achó el su campu, quantitu que le vagó de política? 
Polque la guerra lo mesmu con Pirra que conas riquezas hizu? Polque al huegu cena 
aquellas mesmas raizis i yerbas qu'en bochandu pal campu escuahó la su trunfal 
viehura? Pi qué? Sedria mas felizi, si nel su vandul acucuñara pecis de costas paí largu i 
ca£as paharas folasterus, si con mariscus el Adriáticu i del Tirrenu entangara la garbana 
el su estómagu, si con un haci frutas cistara un fiereu de primel categoría, ca§au con una 
gran baha los ca§aoris? 

7. Lu es infelizi Rutíliu polque quien lo condenaran van a izil su causa pol siempri 
hamás? Polque á tolerau sel avientau de la patria con un ánimu mas tranquilu que si le 
huera siu essíliu? Polque al ditaol Sila hue el únicu que le negó ná i, güertu a llamal, 
namás non se hue patrás i ahuyó mas largu? «Van a vel — izi — essus a los qualus en 



Roma entrilla la tu feliciá: que vean nel foru larga sangri i poncima el lagu Servíliu (pos 
veleí es el espoláriu la proscrición Sila) las cabecas los senaoris i tó pol tó camas 
sicárius andurreandu pela ciá i muchus milis ciaanus romanus nun solu sítiu hechus 
cachus tras su fieliá, más, pol essa mesma fieliá. Que vean essas cosas quien non puein 
destierral». 8. Pi qué? Lu es felizi L. Sila polque en abahandu al foru le dan passu cona 
espá, polque aguanta que se le muestrin cabecas los varonis consularis i al préciu la 
muerti pol mé el qüestol i a las tabras púbricas da un númiru? I tó estu lo has aquel, 
aquel que promulgó la Lei Cornelia. 

9. Amus a Régulu: Cúmu la fortuna le prehudicó en hiziéndulu muelu la fieliá, muelu 
aguanti? L'encravan la piel cravus i andiquiá qu'aiga recostillau el cuelpu cefrau, 
s'apoya nuna heria; en pelpétuu trasvelu están corgás las lumbris: contri mas trúbila, 
mas grória abrá. Quieris sabel hata quántu non se lamenta de bel estimau con esti préciu 
a la vertú? Rehúrgalu i mándalu pal senau: mentará el mesmu sintiera. 10. Assinque tu 
piensas sel mas felizi Mecena, al que ahinau d'amoris i llorandu los desaculus de ca dia 
de la muhel, se le precura el sueñu pol mé el cantu las sinfonias que ressuenan bahinu 
paí largu? Anque l'amorri el vinu i le llami el remurmullu las áuguas i engañi su ahina 
menti con mil prazeris, estará tan trasvelau nel catri cumu aquel ena cruzi; Pero p' aquel 
es un consuelgu toleral las cosas rúspiras pol vezi l'onestu i arreparal ena causa el 
aguanti, a esti, marchau polos prazeris i en trebahus pol una escessiva feliciá, mas que 
§alealu lo qu'aguanta, bicha la causa el aguantaeru. 11. Non án viniu a un puntu tal los 
vícius el héniru umanu que aiga duas de si, dá la deleción el destinu, muchus quedrian 
nacel Régulus mas que Mecena; u si alguin paí ubiera qu' arrochara izil prefiril sel 
Mecena a Régulu, essi mesmu, anque calli, prefirió nacel Teréncia. 

12. Lu hulgas a Sócrati maltratau polqu' aballó aquella poción, mestura en púbricu, 
non dotru mó qu'el meicamentu la inmortaliá i desputó al tentu la muerti hata la suya 
propia? Lu s'atuó mal con él polque se l'enconheló la sangri i a pocu a pocu, de que 
1' entró el Mu, se detuvu el vigol las sus venas? 13. Quántu ai qu'inviyali a esti mas qu'a 
los que se le sirvi en garifa copa, a los qu'un galaparrullu, ensiñau a esprimental de tó, 
de tahicá u duosa masculiniá, eslei nel ora nievi suspensa! Estus, veloquilus, tolo que 
bibierun, degorverán dun gómitu, enfurruscaus i con el regustu las sus propias hielis, 
pero aquel apurará contentu i con apetitu el venenu. 

14. Eno pertinenti a Catón, s'á ichu bastanti i el acolleramientu los ombris confesará 
que l'atopó la mas arta feliciá, a quien la naturaleza las cosas descohió pa estempanalu 
contra cosas terribris. «Las inimistais los puerosus son gravis: que s'enfrontili a la vezi 
contra Pompeyu, Cesa i Crassu. Gravi es que vayan pol delantri tuya los pioris nel cargu 
púbricu, que seya propuestu a Vatíniu. Gravi es andal en meyu las guerras cevilis: que 
seya sordau pol tol mundu pol una causa güeña tan infelís cumu porfío samenti. Gravi es 
lleval las manus contra unu mesmu, que lo haga. Pi qué vo a consiguil con estas cosas? 
Que tos sepan que non son malas estas cosas conas que yo consieré dinu a Catón». 



IV 

1. Las cosas próspiras devienin lo mesmu al populachu qu'a los de vilis naturalezas, 
ara, lleval al yugu las calamiais i los terroris los mortalis es própiu dun ombri grandi. 
Siempri, sin embargu, passal la via felizi i sin muerdu el ánimu es inoral l'otra parti la 
naturaleza las cosas. 2. Un gran ombri eris, pi cúmu sé yo, si la fortuna non te da la 
possibiliá de dessibil la tu vertú? Descendisti a los Huegus Olímpicus, pero mas naidi 
que tu: tienis la corona, pero la vitória non bichas; non te dó la noragüena cumu a un 
varón huerti, sinu cumu a unu qu'á apescau el consulau u la pretura: ás umentau en 
onol. 3. Lo mesmu pueu izil tamién a un ombri güenu, si el mas difici chascu non l'á 
brindau ocassión denguna ena que muestrara la huerca el su ánimu: «Te hulgu un 
míseri, polque enhamás huisti míseri. Passasti la via sin alvelsáriu; que naidi sepa de 
qué ás siu escapas, ninsiquiá tu mesmu.» Pos es prehissu del esprimentu pa una 
enteración de sigu mesmu: de lo qu'unu puei non se tien deprendiu cumu non seya 
ententándulu. Assinque, a angunus les á saliu d'ofrecelsi a sigu mesmus a los malis que 
ronceaban i l'án precurau a la su vertú qu'estaba a piqui d'entral eno escuru una 
opoltuniá pola qu'enlialsi a brillal. 4. Gozan, igu, los ombris grandis avezis conas cosas 
alvelsas, non dotra holma que los sordaus huertis cona guerra; al mirmillón Trunfu, 
quandu Tibériu Cesa, yo veí l'oyí quehándusi de la raleza los combatís gradiaoris, izi: 
«Qué bella época pereci!» 

Ansiosa perigru está la vertú i piensa ándi aballal, non qué va esprimental, cumu ya 
tamién lo que va a esprimental holma parti la grória. Los ombris guerra se vanagrórian 
de las sus herías, contentas muestran la sangri que fruyi pol un mihol chascu: manque lo 
mesmu hizieran quien regressan enterus de la batalla, mas se mira quien enhabatau 
güervi. 5. El dios, igu, mira polos que desea ellus sel lo mas honraus, tolas vezis que les 
precura mandanga pa hazel algu con ánimu i hortaleza, pa lo que es prehissu danguna 
deficurtá el assuntu: entrissacarás al pilota ena borrasca, ena batalla al sordau. Pi cúmu 
pueu sabel quántu d' ánimu tienis contra la probécia si raneas en riquezas? Pi cúmu pueu 
sabel quántu de costáncia tienis contra el levantihu, el guarreu i el ódiu el puebru, si 
entri aplausus avehantas, si te sigui el favol impingorochabri i prunu pol una daleaura 
paí de los sus pensamientos? Pi cúmu sé quántu d' ánimu indiferenti vas a suportal la 
perda los ihus, si ves a tolos que ás mantiniu? Te tengu oyiu quandu consolabas a otras: 
lo huera consierau endispués, si tu mesmu te hueras consolau, si tu mesmu te hueras 
embilmau dolelti. 6. Non queráis, pol favol, espantalvus dessas cosas que los diosis 
inmortalis aprican cumu aihás: la calamiá es una opoltuniá pa la vertú. Con razón unu 
llamaría míseris a los que s'apotronan pola escesiva feliciá, a los que, cumu nel lenta 
mari, la tranquiliá detién: tolo que se les encahari, vendrá cumu algu nuevu. 7. Mas 
hurgan las cosas cruelis a los inespertus, pesau es el yugu pa la testús tierna; el recluta 
s'esmoreci anti la suspecha duna hería, con osaia el veteranu mira la su propia sangri, 
quien sabi que muchas vezis á venciu dispués de sangral. Assinque a estas el dios — a 
los que preba, a los qu'ama — los endureci, los recoñoci, los ehelcita; sin embargu a los 
que paici portalsi con indulhéncia, a los que non toca un pelu, los conselva mollicus pa 



los malis que van a vinil. Pos marráis si hulgais estal ecetuau alguin; qualquiá que paica 
bel siu dau larga es qu'á siu apra§au. 

8. Pol qué mistériu el dios afeta a unu paí que seya mu güenu u con mala salú u con 
lutu u con otras incomenéncias? Polque nel campamentu tamién se manda a los perigrus 
a los mas huertis: el heneral manda a los mas seletus a qu' arremetan contra los inimigus 
pola nochi u escruquin el caminu u hundein dun sítiu a un puestu guardia. Naidi dellus 
qu'án saliu din, izi «El heneral s'á portau mal con migu», sinu «Bien m'á hulgau». 
Qu'igan lo mesmu tolos qu'aigan siu mandaus a esprimental cosas que hazin lloral a los 
meirosus i a los lassus: «Amus paiciu dinus al dios de sel en quien s'esprimenti quantu 
puei esprimental la naturaleza umana». 

9. Hazei huyil a los dileitis, bichai a la descrispanti feliciá cona que cohin una vena 
los ánimus i, cumu non seya qu'entrivenga algu qu'alvierta de la su umana suerti, se 
marchan cumu amorraus pol una contina borrachera. A quien las vidrieras siempri án 
defendiu del sopriu, cuyus piezis s'án meyu calentau entri emplastus muaus densiguia, 
cuyus comeoris á temprau la calol puesta embahu i esparrama polas parelis, a esti 
veloquí una levi brisca roceará non sin perigru. 10. Anque tolas cosas qu'án trascolau su 
miia hagan dañu, la mas perigrosa destempranca es la de la feliciá: se te va la cabeca, 
llama a la mente en vanas feguracionis, esparrama muchu de cegahina a meta entri lo 
farsu i lo verdaeru. Pi pol qué non basta mas sustenel una infeliciá contina, estandu 
presentera la vertú, que quebral pol cosas güeñas infinitas i inmódicas? Mas suavi es la 
muerti pol ayunu que non estrumpil pol embargu. 

11. Assinque los diosis pressiguin esta razón enos ombris güenus, la quala bichan 
enos sus própius discípulus los precetoris, quien dessihin mas trebahu dessus enos qu'ai 
una asperanca mas sigura. Lu tu eréis qu'a los lacedemónius les son odiosus los sus 
própius ihus cuyu heitu esprimentan con latigazus harreaus en púbricu? Los sus própius 
pairis los essortan paque aguantin del tó los latigazus con huerca, les ruegan, ya 
alastimaus i meyu muertus, i porfían en dalis mas herías a las herías. 12. Qué ai 
d'almirabri si el dios duramenti barahustea a los espíritus henerosus? Enhamás el muelu 
vertú es mollicu. Mos harrea i mos alastima la fortuna: esprimentemus. Non es crueldá, 
es una competición, contri mas vezis vaigamus a ellu, mas huertis sedremus: la parti 
mas firmi el cuelpu es a la qu'el freqüenti usu socotreó. Musotrus abemus d'ofrecelmus 
a la fortuna, paque pol ella mesma seyamus endurecius contra ella: a pocu a pocu mos 
hadrá igualis a sigu mesma, la assiduidá el prebaeru mos entriegará al dispréciu los 
perigrus. 13. Assina tienin los marineras cuelpus duras p'aguantal el mari, los 
agricurtoris las manus desgastas, los músculus los sordaus valin pa hundeal con lan§as, 
alhis son los miembrus los correoris: lo mas firmi en ca qual es lo qu'á ehelcitau. Al 
dispreciaeru el aguanti cosas malas llega el ánimu a basi aguanti, las qualas sabrás qué 
podría logral en musotrus, si miras quántu propolciona a las nacionis empelotas i pola 
su escasés mas huertis el trebahu. 14. Consiera que tolas hentis enas que la pazi romana 
cessa, los helmanus, igu, i tolo que de hentis andurreantis se pon frontera pal Istru: los 
apergolla un ibielnu continu, un cielu fuscu, garrañamenti los sustenta un suelu 
zangosu; tapumbri pahi§a u de taramas los defiendin de la lluvia, hollan sobri estanquis 



endurecius pol hielu, ca§an fieras p'alimentu. 15. Lu te paicin míseris? Non es míseri 
naina que la costumbri aiga entrau ena naturaleza, pos a pocu a pocu son deseabris las 
cosas que comencaran pol nesseziá. Nin domicílius nin assientu dengunu án cumu non 
seya las que la cansera ponga al dia. Vili es el su conduchu i esti ai que procurálsilu 
cona manu, 1' orilla es orrorosa, los sus cuelpus, encorapataus: lo qu'a ti te paici una 
calamiá es la via de tolas hentis estas. 16. Pol qué t'almiras de los ombris güenus sel 
socotreaus paque se güervan firmis? Non es el arbu firmi i huerti cumu non seya contra 
el qu'el freqüenti airi corrí; pos se quea agarrau pola propia pelfa i hundi las sus raizis 
con mas siguran§a: delicainus son los que crecieran ena solanera el valli. Assinque es 
provechosu a los própius ombris güenus paque puean sel pastueñus, andal entri cosas 
espantosas i suportal con indiferenti ánimu las cosas que non son malas cumu non seya 
pa quien malamenti las sustién. 



1. Añii agora el hechu de que sirvi de provechu a tos qu'el mihol paí, pa ponelu 
assín, andi melitandu i haga cosas. El dios tien el propósito que tien el ombri sábiu: 
muestral que las cosas de las qu'el vurgu apeteci, las qu'acaga§an, nin son güeñas nin 
son malas; estará craru, sin embargu, que son güeñas si non las aprica cumu nun seya a 
los ombris güenus, i son malas, si namás s'emponin a los matos. 2. Sedrá detestabri la 
ceguera si dengunu perdiera los ohus cumu non huera a quien ai qu'arráncalsilus; i 
assina están fartus de luzi Ápiu i Metelu. Non son las riquezas un bien; i assín téngalas 
tamién el lambuzu Éliu, paque los ombris vean las perras, anque las consagraran enos 
templus i enos follaerus. De mou dengunu puei el dios alargal mas las cosas deseas que 
si las desvia a los mas esquerosus i si es abiheru de los mihoris. 3. «Ara, es inhustu 
qu'el ombri güenu seya desvalihau, encravau u atrabancau, mentris los matos vaigan paí 
conos sus cuelpus enteras, suertus i indecutibris». Pi lu? Non es inhustu que los ombris 
huertis agarrin las armas i passin la nochi nel campamento i delantri la trinchera estén 
hincaus conas herías embilmás, entri qu'ena ciá están bien sigurus los mariconis i los de 
manifiesta desvelgüenca? Pi lu? Non es inhustu que las mas nobilíssimas vílhin pa hazel 
las cosas sagras s'ispiertin pola nochi i las guarrindongas desfratin dun prohundíssimu 
sueñu? 4. El trebahu cita a los mihoris: el senau duranti tol dia a ca ná delibera, quandu 
nessi tiempu el gandingueru esparihi la su vagancia nel Campu u s' ensota ena taberna u 
pierdi el tiempu nalgún colrichi. Esto mesmitu veloquí acontecí nesti gran Estau: los 
ombris güenus trebahan, gastan, se gastan, i, ave, quisiéndulu. Non son arrastraus pola 
suerti, la siguin i igualan su passu; si supiessin, la hueran alantau. 5. Me recuerdu de bel 
oyiu yo esta animosa frasi Demétriu, un ombri réziu réziu, izi: «Namás destu de 
vusotras, dioses inmortales, pueu quehalmi, de qu'anti mi non eis hechu coñocia la 
güestra volunta; pos el primeritu a esta huera llegau, ena quala, llamau agora, estoi 
presentera. Querís quitalmi a los ihus? Pa vusotras los crié. Querís anguna parti el mi 
cuelpu? Quitaila: non prometo gran cosa, densiguia lo albandonaré tuitu. Querís la mi 
alma? Pi cúmu vo a enrabalmi paque non recibáis lo que me distis? De güeña gana vos 
llevareis tolo que piáis. Cadacé! Huera prefiriu ofrecel qu'entriegal. Pol qué era mestel 



quitalmilu? Puistis acibilu, pero ninsiquiá agora me lo quitareis, polque ná se l'arrepaña 
cumu non seya que lo retenga». 

6. A ná estoi obrigau, ná aguantu de mala gana, nin soi sirvienti del dios, sinu que soi 
conholmi, estu prehisamenti polque sé que tolas cosas ahorran pol mó duna lei cierta i 
dicha in aeternum. 7. El destinu mos lleva i la primel ora los que nacin dispon quántu 
tiempu le quea a alguin. Una causa es pendienti dotra causa, el largu ordin las cosas 
arrastra cosas de casa i de la calli: veloí, con huerca s'á d'aguantal tó polque non, cumu 
pensamus, aconteci de gorpi i porrazu, sinu que va viniendu. Vai tiempu queó costituiu 
pol qué gozas, pol qué lloras i manque pai§a la via de musotrus i musotrus destinguilsi 
con varieá, en suma vien a sel una mesma cosa: acibimus cosas pereceeras los qu'imus a 
perecel. 8. Assinque pa qué indinalmus? Pa qué quehalmus? Pa estu semus apreparaus. 
Que gasti cumu quia la naturaleza de los sus cuelpus: musotrus, contentus pol tolas 
cosas i rézius, pensemus en que ná pereci de musotrus. Qué es lo qu'es dun ombri 
güenu? Dalsi al destinu. Gran consuelgu es sel arrepañau con el univelsu; seya lo que 
seya lo que mos mandara a vivil assín, a moril assín, pol essa mesma nesseziá arreata 
tamién a los diosis. Inrevocabri lleva la carrera lo mesmu las cosas umanas que devinas: 
él mesmu, hundaol i rihiol tolas cosas, escrebió velollilu el destinu, pero lo sigui; 
siempri apaici, una vezi namás lo mandó. 9. Pol qué mistériu, sin embargu, el dios á siu 
tan inhustu ena destribución el destinu cumu pa ascrebil a los ombris güenus a la 
probécia, a las lastimauras i a las muertis templanas? Non puei el artesanu mual la 
materia: festu non lo á tolerauf. Ciertas cosas non puein desseparalsi dotras, 
s'apeñusgan, son indevisibris. El caraiti languiñosu i que tira al sueñu u a una 
trasvelación mu apaicia al sueñu están añuaus a los elimentus inertis: paque se produ§a 
un ombri del que se palri con aténcia es mestel dun heitu mas huerti. Non tendrá caminu 
chanu: es prehisu que vaiga parriba i pabahu, que le socotrein i guii el su naviu entri 
correntonis. Contra la fortuna tien que mantenel la carrera, 1' acontecerán muchas cosas 
duras, rúspiras, pero a las qualas amollecerá i achanará él mesmu. El huegu preba al oru, 
la miseria a los varonis huertis. 10. Cucha qué artu ebi arcendel la vertú: sabis que non 
tien que dil peí lugaris sigurus. 

«Fragosu es lo primera el caminu i pol ella abati a la mañana frescus 
los caballus tabanean; la meta el cielu es lo mas reartu, 
dondi el mari i las tierras yo mesmu de visteal 
tengu mieu i d'espantosu caga§u me rehila el pechu. 
L'úrtimu el caminu es prunu i está fartu de gubiernu de verdá; 
altuencis tamién la que m'arrecohi enas baheras olas, 
de que m'abarranqui Teti del hondigahu sueli magualsi 1 .» 

11. Quantis que lo ubu oyiu aquel nobri zagalón ihu, izi: «Me cumpri el caminu, 
parriba voi; es de gran labutu pal que puyera cayel dil peí él». Non acaba d'amielsi el su 
arriscu ánimu: 

«Anque el rumbu mantengas i pol marra dengunu ahorris, 



Ov., Met. 2. 63-9. 



sin embargu, ahilarás pelos cuernus el hustigau toru 
i los arcus emónius i el hozicu el violentu lión.» 2 

Alospués dis, izi: «Uñi los carrus que m'ás dau: conas cosas que piensas que 
m'arrutan m'incitu, peta estal pallí pandi el própiu Sol rehila 3 ». Del arrastrau i del 
runatu es el pressiguil tuita: pelo artu va la vertú. 



VI 

1. «Pol qué mistériu, sin embargu, el dios tolera qu'a los ombris güenus les passi 
algu malu?» Él, en verdá, non lo tolera. Tolas cosas malas desaparta, los crímin, las 
falcatruas, las malas cavildacionis, los proyeutus alamponis, el ciegu entohu, la 
garruñeria que cecha lo ahenu; dessus está a aténcias i a ellus venga: Lu alguin dessihi 
del dios tamién veloquí estu, qu'andi de rabeón tras el hatu los ombris güenus? 
Desseparan ellus mesmus esta precupación del dios: disprécian el pelitascu. 2. 
Demócritu hundeó conas perras, en estimándulas sel una cargamenta la güeña menti: lu 
pol qué t'almiras si el dios tolera qu'aconteca al ombri güenu lo qu'el ombri güenu en 
ves en quandu quiel que l'aconteca? A los sus ihus pierdin los ombris güenus: cadacé, 
quandu avezis tamién los matan? Son avientaus al essíliu: cadacé, quandu avezis ellus 
mesmus abaldonan la patria si non van a gorvel? Son mataus: cadacé, quandu avezis 
ellus mesmus llevan las manus contra sí? 3. Pol qué mistériu aguantan paí cosas duras? 
Paque deprendan a otrus a aguántalas; nacieran pa sel un ehempra. Assinque piensa 
qu'el dios dis, izi: «Qué cosa tenis de la que podáis quehalvus de mi, vusotrus que vos 
prazierun las cosas corretas? A los demás los é arroeau de cosas farsas i m'é bulrau de 
los sus güeras ánimus cumu con un sueñu largu i de mintira: d'oru, de prata i tamién de 
marfil los é adornau, endrentu ná güenu ai. 4. Essus que guipas pol felizis, si los vieras 
non polo que pon frontera, sinu polo qu' encurtan, son míseris, unus guarrús, repunantis, 
a semehanca las sus propias parelis halbegaus pol huera; non es essa una sólia i sincera 
feliciá, es una cascara i velaila fina. Assinque mentris les seya lícitu estal de pie i 
muestralsi a su bola, se luzin i engatusan. Cumu les entrilli algu que los farrangui i 
descubra, altuencis es quandu apaici quanta prohunda i verdaera feúra ascondia el su 
imprópiu relumbriu. 5. Vos didi bienis ciertus que van a remanecel, contri mas güertas 
le peguis i lo escruquis tó pol tó, mihoris i mas grandis son; vos premití disprecial las 
cosas qu'amiean, hastialvus de los deseus; non brilleais pol huera, los vuestras bienis 
están presenteras pol drentu. Assina el mundu dispreció el pelitascu, contentu pola su 
propia contemplación. Endrentu tol bien pusi; non estal fartu de feliciá es la vuestra 
feliciá. 

6. "Pero muchas cosas tristis i espantosas se mos encahan, dificis de toléralas." 
Polque non pia quitalvus dellas, armé los vuestras espíritus contra tolas cosas: 
aguantailas con huerca. Estu es veloquí eno qu'abentahais al dios: él pacullá el aguanti 



2 Ibid. 79-81. 

3 Ibid. 74. 

las cosas malas anda, vusotrus poncima el aguanti. Dispreciai la probécia: naidi vivi tan 
probi cumu nació. Dispreciai el dolol: u descondinga u has descondingal. Dispreciai la 
muerti: la quala u vos arremata u vos tracamundea. Dispreciai la suerti: dengún dardu le 
didi al ánimu cono que herilu. 7. Anti tó cudié de que naidi vos retuviera contra volunta; 
la salia está desempocoñá: si non querís enriabais a puñus, se puei ahuyil. Pol estu 
veloquí de tolas cosas que quisi sel pa vusotrus nessezárias, ná hizi mas faci que moril. 
Barrerabahu pusi el alma: fs'ahorraf. Namás estaivus atentus i vedreis qué brevi a la 
liberta i qué desempocoñau caminu lleva. Non vos pusi unas ásperas tan largas cumu pa 
los qu' entran; dotra holma la suerti huera mantiniu en vusotrus un gran gubiernu si el 
ombri muriessi tan tardiu cumu naci. 8. Tó tiempu, tó lugal vos deprendi qué faci seya 
renuncial a la naturaleza i tirali con el su própiu regalu; entri los própius artaris i solenis 
ritus los sacrifícius, en deseandu via, deprendei cona muerti. Los lustrosus cuelpus los 
torus se barrumban pol una heriina i a animalis de gran huerca venci el puñetazu el 
ombri; con un hierra fininu escoyunta la coyontura la testús i quandu 1' articulación 
qu'acompella cabeca i cuellu se cuerta, essi pa£u molÍ£u s'esbarrumba. 9. Non nel 
hondonahu s'encurta el espiritu nin, polo heneral, tien que sel sacau pol hierra; non tien 
que sel escracás las entrañas pol mé duna heria prohundamenti graba: la muerti está 
celquirrinina. Non destiné un sítiu ñhu pa estus gorpis: pondiquiá es viabri. Essu mesmu 
que se llama moril, polo que l'alma se dessepara del cuelpu, es tan brevi que non puea 
sintilsi tanta velociá: lo mesmu un ñú t'esgañota, que l'áuga t'engolliza el respiraera, 
que la dureza el suelu que pombahu se destiendi escachurra a los que se tiran de cabeca, 
qu'una llamaratá estrunqui el culsu el alientu en gorviendu patrás: seya lo que seya, va 
liheru. Lu vos avehinais? Lo que vos acaga£a pol tantu tiempu passa tan liheru!» 

